# 3. Conexión

# Cal será a nosa estratexia?

Antes de iniciarnos na resolución do noso reto, debemos ir coñecendo QUE FOI e COMO EVOLUCIONOU o IMPERIO ROMANO e como foi a súa presenza en Hispania e a Gallaecia (as actuais España e Galicia, salvando as distancias). Cal foi a súa orixe? Onde xurdiu? Que tipo de estado foi? Como forxou o seu Imperio? Cales foron as bases da súa cultura e a súa arte? Que fixo a poboación romana por nós? Como podemos valorar os seus alcances e límites? Para isto, percorreremos os seguintes apartados para ir recadando información de gran valor para a resolución do reto.

Para que todo saia segundo o noso plan, imos seguir os seguintes pasos:

- Coñecer a xeografía e as fases que forxaron a Roma como unha cidade líder dun Imperio.
- Identificar os principais escenarios onde se produce a éxito do Imperio romano, sobre todo no tocante ás cidades e a dominación do rural, e así saber como actuar no noso reto.
- Aprender as fases e principais acontecementos da romanización de Hispania e a Gallaecia e a súa importancia no devir histórico destes territorios.
- Valorar a importancia da organización social e económica de Roma e o seu Imperio, en especial o valor do exército na extensión política e cultural do Imperio.
- Medir o impacto cultural e artístico de Roma no seu Imperio e fóra del, facendo fincapé na implicación dos nosos trazos culturais, artísticos e relixiosos ata o presente.
- Por último, destacar a grandeza, evolución e vixencia aínda hoxe, da arte romana, especialmente da súa arquitectura.

Finalmente, debes buscar e analizar algún monumento, infraestrutura, materia, coñecemento ou tradición que teña orixe romana e que sigamos usando hoxe en día. Para isto, faremos:

- Planificaremos, aplicaremos e melloraremos a nosa proposta de estudo e o seu desenvolvemento.
- Valoraremos de xeito crítico os alcances, pero tamén as limitacións da civilización Clásica, en este caso, de Roma e o seu Imperio.

## Lectura facilitada

Comezamos o noso reto: Coñecendo o Imperio Romano
Antes de comezar co noso reto, imos aprender que foi o Imperio Romano e como foi cambiando ao longo do tempo.

Tamén coñeceremos como chegou a Hispania e a Gallaecia. (España e Galicia).

Para que o noso reto saia ben, seguiremos varios pasos.
.

PASO 1: Coñecer a xeografía e a historia de Roma:

- onde estaba situada Roma,
- como medrou ata converterse no centro dun gran Imperio.

PASO 2: Identificar os lugares máis importantes do Imperio
Os principais escenarios do éxito romano
O seu modo de vida e aplicalo ao noso reto.

PASO 3: Coñecer a romanización de Hispania e Gallaecia

As fases da romanización, os acontecementos máis importantes
e a súa influencia na historia e na cultura destes territorios.

PASO 4: Como estaba organizada a sociedade romana:

- quen tiña o poder,
- quen traballaba.
- e cal era o papel do exército.

PASO 5: Comprender o impacto cultural e artístico
A pegada de Roma na arte, na cultura e mesmo na relixión.
Os trazos da nosa cultura actual que veñen directamente do mundo romano.

PASO 6: A arte e a arquitectura romana
A arte romana, sobre todo a arquitectura, coma exemplo de beleza e de enxeño.
Coñeceremos os seus edificios máis famosos e o seu valor no tempo.

PASO 7: O noso reto final
Para rematar, buscarás e analizarás un monumento, construción, material, coñecemento ou tradición
que teña orixe romana e que aínda usemos hoxe.

## Audio

audio/mpeg

# Como facer unha liña do tempo?

Facer unha liña do tempo do Imperio romano é unha maneira visual de mostrar os eventos máis importantes en orde cronolóxica. É moi fácil! Imos facelo paso a paso:

Modelo de liña de tempo

1. Prepara o material:

Necesitarás unha folla de papel ou unha cartolina, lapis, regra e rotuladores ou cores se queres decorala.

2. Debuxa a frecha:

Coa regra, debuxa unha liña horizontal longa no centro da folla. Este será o eixo da liña do tempo. Nun dos extremos da liña, debuxa a punta da frecha, que indica cara a adiante no tempo.
No outro extremo, podes poñer unha pequena liña vertical para que se vexa como o inicio da liña do tempo.

3. Marca os anos clave:

Ao longo da liña, escribe os anos dos eventos importantes do Imperio romano.

4. Describe os feitos de interese:

Encima ou debaixo de cada ano, escribe brevemente o que pasou. Podes facer un pequeno debuxo ou símbolo para cada evento (por exemplo, un casco romano para a fundación de Roma ou un mapa do Imperio na súa máxima extensión).

5. Engade cor e detalles:

Se queres, podes usar rotuladores ou cores para resaltar as datas, os eventos ou a frecha en si. Podes poñer unha lenda ao final que explique o que significan as cores ou símbolos que usaches.

Tenta non poñer demasiada información para que a frecha non se vexa sobrecargada. O importante é que sexa clara e fácil de entender.

Agora, copia no teu caderno o modelo que tes nesta páxina máis arriba e fai unha liña do tempo cos contidos que verás no seguinte apartado. Déixoche algúns exemplos que se pode usar:

- 753 a. C. Fundación de Roma (na lenda) e conformación da Monarquía.
- 509 a. C. Roma convértese nunha República.
- 27 a. C.: Octavio (Augusto) convértese no primeiro emperador de Roma.
- 117 d. C. O Imperio romano alcanza a súa extensión.
- 395 d. C. División do Imperio romano en Oriente e Occidente.
- 476 d. C. Caída do Imperio romano de Occidente.

Podes distribuír estes anos ao longo da liña de forma equidistante para que se vexan ben. Se queres, podes descargar o noso modelo neste PDF: Liña de tempo modelo.

## Lectura facilitada

Para facer unha liña do tempo, necesitarás:

- unha folla de papel ou cartolina,
- lápis,
- regra,
- rotuladores ou cores (se queres decorala).

2. Debuxa a frecha do tempo
Coa regra, debuxa unha liña horizontal longa no centro da folla.
Esa será a liña do tempo.
Nun extremo, debuxa a punta dunha frecha → para indicar o paso do tempo cara adiante.
No outro extremo, fai unha pequena liña vertical para marcar o inicio da historia.
3. Marca os anos importantes
Ao longo da liña, escribe as datas principais da historia de Roma.
Podes escribir os anos en orde, dende os máis antigos ata os máis recentes.

4. Escribe o que pasou
Encima ou debaixo de cada data, escribe unha frase curta explicando o feito histórico.
5. Engade cor e detalles
Usa cores diferentes para as datas, os eventos ou a frecha.
Podes facer unha lenda (un pequeno recadro) explicando o que significa cada cor ou símbolo.
Non poñas demasiada información: é mellor que sexa clara e limpa.
6. Crea a túa liña do tempo
Agora copia no teu caderno o modelo que aparece máis arriba e deseña a túa propia liña do tempo.

## Audio

audio/mpeg

Páxina 6 de 36

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)